Sesjarige sterf dae ná dwaalkoeël haar tref(Argieffoto: SAPD) Jay-Linn Jantjies, ŉ sesjarige meisie van Port Elizabeth, het Vrydag gesterf, ŉ dag nadat die man wat glo die skoot gevuur het wat haar getref het, daarvoor in hegtenis geneem is. Jay-Linn het laatmiddag op 23 September op die sypaadjie voor haar huis in Kobusweg gespeel, toe skote afgevuur is. ŉ Dwaalkoeël het haar in die kop getref. Kol. Priscilla Naidu, polisiewoordvoerder in die Oos-Kaap, het gesê die polisie het ŉ uitgebreide ondersoek in die omgewing gedoen, maar die persoon wat glo die skoot geskiet het, het hulle voortdurend ontwyk. Donderdag het lede van die opsporingstaakspan en speurders hom in Deverill-weg opgemerk en agternagesit. Hy is ŉ ent verder in hegtenis geneem en aangehou op ŉ aanklag van poging tot moord, asook ander onverwante aanklagte. Vrydagaand het klein Jay-Linn in ŉ hospitaal gesterf. “Die verdagte sal nou in die Port Elizabeth-landdroshof verskyn op ŉ aanklag van moord,” het Naidu gesê. Genl.maj. André Swart het sy medelye met Jay-Linn se familie betuig en gesê hartelose misdadigers moet uit die samelewing verwyder word. “Ons gaan nou saam met die vervolgingsgesag werk om ŉ suksesvolle vervolging te verseker,” het Swart gesê.